Torsdag morgen klokken 05.58 blev Beredskab Jammerbugt kaldt ud til en brand på Redningvej 84 i Slettestrand ved Fjerritslev. - Da vi kommer frem er ilden brudt igennem taget og husets afdeling med swimmingpool og sauna er delvist nedbrændt, fortæller indsatsleder Ole Leonhard. Der var ingen personer i huset, da branden brød ud, men det skulle være lejet ud fra lørdag. En plan, der nu må lægges om. - Ilden er formentlig startet i et teknikrum i poolafdelingen. Der er solceller, og andet i huset, så der var masser af teknik samlet i det rum, og det ligner, at det er arnestedet, siger indsatslederen. Klokken 8.30 arbejdede beredskabet stadig på adressen med at efterlsukke branden.

Opsummering:
En brand i et sommerhus i Slettestrand startede formentlig i teknikrum. Husets pool-afdeling delvist nedbrændt.